Document ID: 31991D0592

ΑΠΟΦΑΣΗ ΤΗΣ ΕΠΙΤΡΟΠΗΣ της 5ης Νοεμβρίου 1991 που τροποποιεί την απόφαση 89/599/ΕΟΚ της Επιτροπής για έγκριση παρεκκλίσεων που προβλέπονται από την Ελλάδα, την Ιταλία και την Πορτογαλία από ορισμένες διατάξεις της οδηγίας 77/93/ΕΟΚ του Συμβουλίου όσον αφορά τους σπόρους γεωμήλων προς φύτευση καταγωγής Καναδά (Τα κείμενα στην ελληνική, ιταλική και πορτογαλική γλώσσα είναι τα μόνα αυθεντικά) (91/592/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 91/27/ΕΟΚ (2), και ιδίως το άρθρο 14 παράγραφος 2 και το παράρτημα IV μέρος Α σημείο 24,
Εκτιμώντας:
ότι βάσει της οδηγίας 77/93/ΕΟΚ, οι κόνδυλοι γεωμήλων που προέρχονται από την αμερικάνικη ήπειρο δεν είναι, καταρχήν, δυνατόν να εισάγονται στην Κοινότητα, εκτός αν έχει αφαιρεθεί η βλαστική τους ικανότητα, δεδομένου του κινδύνου που συνεπάγεται η εισαγωγή μολυσματικών επιμήκων γεωμήλων και εφόσον, σε περίπτωση που προέρχονται από χώρα στην οποία έχει γνωσθεί μόλυνση από τον "Corynebacterium sepedonicum", έχουν τηρηθεί διατάξεις που αναγνωρίζονται ισοδύναμες προς τις κοινοτικές διατάξεις για την καταπολέμηση του εν λόγω επιβλαβούς οργανισμού στη χώρα καταγωγής-
ότι, εντούτοις, το άρθρο 14 παράγραφος 1 στοιχείο γ) σημείο iii) της οδηγίας 77/93/ΕΟΚ επιτρέπει στα κράτη μέλη να προβλέπουν παρεκκλίσεις από τον κανόνα που αφορά την αφαίρεση της βλαστικής ικανότητας, υπό τον όρο ότι δεν υπάρχει κίνδυνος εξάπλωσης επιβλαβών οργανισμών- ότι οι εν λόγω παρεκκλίσεις υπόκεινται σε έγκριση, υπό ορισμένους όρους, σύμφωνα με το άρθρο 14 παράγραφος 2 της εν λόγω οδηγίας και πρέπει επίσης να συμφωνούν με τις προϋποθέσεις που καθορίζονται στο παράρτημα IV μέρος Α σημείο 24 της ίδιας οδηγίας-
ότι στην Ελλάδα, την Ιταλία και την Πορτογαλία, η παραγωγή γεωμήλων ορισμένων ποικιλιών Βόρειας Αμερικής αποτελεί καθιερωμένη πρακτική- ότι ένα μέρος του εφοδιασμού σε σπόρους γεωμήλων προς φύτευση των εν λόγω ποικιλιών εξασφαλίζεται μέσω εισαγωγών από τον Καναδά-
ότι, σύμφωνα με την απόφαση 86/120/ΕΟΚ (3), την απόφαση 87/154/ΕΟΚ (4), όπως τροποποιήθηκε από την απόφαση 87/311/ΕΟΚ (5), την απόφαση 88/176/ΕΟΚ (6), όπως τροποποιήθηκε από την απόφαση 88/496/ΕΟΚ (7), την απόφαση 89/32/ΕΟΚ (8) και την απόφαση 89/599/ΕΟΚ (9), η Επιτροπή ενέκρινε παρεκκλίσεις με βάση την ιδέα της "τοπικής ελευθερίας" και με την επιφύλαξη ορισμένων τεχνικών προϋποθέσεων για την πρόληψη του κινδύνου της εξάπλωσης επιβλαβών οργανισμών- ότι η ισχύς της εν λόγω έγκρισης λήγει στις 31 Μαρτίου 1989- ότι η Επιτροπή, έχει επίσης προβλέψει ότι οι παρεκκλίσεις αυτές παρέχουν ενδεχομένως την ευκαιρία να αναζητηθεί η επιβεβαίωση της ορθής λειτουργίας της έννοιας της "τοπικής ελευθερίας"-
ότι η Ελλάδα, η Ιταλία και η Πορτογαλία έχουν δηλώσει ότι προτίθενται να εφαρμόσουν παρεκκλίσεις για τις δύο προσεχείς περιόδους εμπορίας των σπόρων γεωμήλων προς φύτευση-
ότι είναι γνωστό ότι στον Καναδά υπάρχουν ακόμα μολυσματικοί επιμήκεις κόνδυλοι γεωμήλων και "Corynebacterium sepedonicum"-
ότι ο Καναδάς έχει αναπτύξει περαιτέρω το πρόγραμμά του για τη ριζική καταπολέμηση των εν λόγω οργανισμών στις επαρχίες New Brunswick και Prince Edward Island- ότι υπάρχουν σοβαροί λόγοι να πιστεύεται ότι το πρόγραμμα για τη ριζική καταπολέμηση της ατράκτωσης κονδύλων γεωμήλων έχει αποδειχθεί ιδιαίτερα αποτελεσματικό στις εν λόγω επαρχίες και ότι το πρόγραμμα για τη ριζική καταπολέμηση του "Corynebacterium sepedonicum" έχει αποδειχθεί πλήρως αποτελεσματικό σε ορισμένες περιοχές των εν λόγω επαρχιών- ότι δεν στάθηκε δυνατόν να εντοπισθούν οι πηγές μόλυνσης που διαπιστώθηκαν σε δείγμα σπόρων γεωμήλων που εισήχθησαν σύμφωνα με την απόφαση 89/599/ΕΟΚ- ότι, για λόγους πρόληψης, δεν πρέπει να θεωρούνται πλέον ως περιοχές απαλλαγμένες από το "Corynebacterium sepedonicum" οι περιοχές στις οποίες έχουν παραχθεί οι σπόροι γεωμήλων που χρησιμοποιούνται για την παραγωγή των σχετικών παρτίδων και στις οποίες έχουν παραχθεί οι ίδιες οι παρτίδες- ότι δεν έχει διαπιστωθεί ότι υπάρχουν επαρκή στοιχεία που να αντιστρατεύονται την ορθή εφαρμογή της έννοιας της "τοπικής ελευθερίας", ως εκ τούτου, να αντιμάχονται την αναγνώριση των εφαρμοστέων διατάξεων ως ισοδυνάμων με τις κοινοτικές διατάξεις για την καταπολέμηση του "Corynebacterium sepedonicum"-
ότι είναι, επομένως, δυνατό να διαπιστωθεί ότι δεν υπάρχει κίνδυνος εξάπλωσης του εν λόγω επιβλαβούς οργανισμού, εφόσον οι σπόροι γεωμήλων προς φύτευση προέρχονται από περιοχές όπου έχει δηλωθεί και αποδειχθεί επιστημονικά ότι δεν υφίσταται ούτε ατράκτωση κονδύλων γεωμήλων ούτε "Corynebacterium sepedonicum" και ότι τηρούνται ορισμένες βελτιωμένες ειδικές τεχνικές προϋποθέσεις- ότι η Επιτροπή πρόκειται να βεβαιωθεί ότι ο Καναδάς διαθέτει όλα τα τεχνικά στοιχεία που είναι αναγκαία για το συντονισμό της λειτουργίας των προστατευτικών μέτρων που απαιτούνται σύμφωνα με τις εν λόγω τεχνικές προϋποθέσεις και για την αξιολόγηση της λειτουργίας της έννοιας της "τοπικής ελευθερίας"-
ότι, κατά συνέπεια, οι παρεκκλίσεις που προβλέπονται από την Ελλάδα, την Ιταλία και την Πορτογαλία πρέπει να εγκριθούν για τις δύο προσεχείς περιόδους εμπορίας των σπόρων γεωμήλων προς φύτευση, δεδομένου ότι περιλαμβάνουν τις εν λόγω προϋποθέσεις και με την επιφύλαξη της οδηγίας 66/403/ΕΟΚ του Συμβουλίου (10), όπως τροποποιήθηκε τελευταία από την οδηγία 91/127/ΕΟΚ (11), καθώς και της οδηγίας 70/457/ΕΟΚ του Συμβουλίου (12), όπως τροποποιήθηκε τελευταία από την οδηγία 90/654/ΕΟΚ (13)-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 89/599/ΕΟΚ τροποποιείται ως εξής:
1. Στο άρθρο 1 παράγραφος 1, η ποικιλία Atlantic προστίθεται στον κατάλογο των ποικιλιών ως ακολούθως: "για τους σπόρους γεωμήλων των ποικιλιών Atlantic, Donna, Kennebec, Russet Burbant, Sebago και Shepody καταγωγής Καναδά".
2. Το άρθρο 1 παράγραφος 2 στοιχείο β) αντικαθίσταται από το ακόλουθο κείμενο:
"β) πιστοποιείται επίσημα ότι οι σπόροι γεωμήλων είναι σπόροι γεωμήλων που πληρούν τουλάχιστον τις προϋποθέσεις που έχουν καθοριστεί για την ποικιλία "Foundation". Εντούτοις, δεν θα θεωρούνται ως επίσημα πιστοποιημένοι για εξαγωγή προς την Κοινότητα οι σπόροι γεωμήλων καταγωγής των περιοχών στις οποίες έχουν παραχθεί κατά το 1990 παρτίδες οι οποίες διαπιστώθηκε ότι έχουν μολυνθεί από το "Corynebacterium sepedonicum" σε δείγματα που εξετάσθηκαν στην Κοινότητα καθώς και των περιοχών στις οποίες έχουν παραχθεί οι σπόροι γεωμήλων από τους οποίους έχουν παραχθεί οι εν λόγω παρτίδες".
3. Στο άρθρο 1 παράγραφος 2 στοιχείο στ), οι όροι "15 Απριλίου 1990 και 15 Απριλίου 1991" αντικαθίστανται από τους όρους "15 Απριλίου 1992".
4. Στο άρθρο 2, οι όροι "1η Ιουνίου 1990 και πάλι πριν από την 1η Ιουνίου 1991" αντικαθίστανται από τους όρους "1η Ιουνίου 1992".
5. Στο άρθρο 3, οι όροι "1ης Νοεμβρίου 1989 έως 31ης Μαρτίου 1990 και από 1ης Νοεμβρίου 1990 έως 31ης Μαρτίου 1991" αντικαθίστανται από τους όρους "1ης Νοεμβρίου 1991 έως 31ης Μαρτίου 1992".
6. Στο άρθρο 3, οι όροι "31 Μαρτίου 1991" αντικαθίστανται από τους όρους "31 Μαρτίου 1992".
Άρθρο 2
Η παρούσα απόφαση απευθύνεται στην Ελληνική Δημοκρατία, την Ιταλική Δημοκρατία και την Πορτογαλική Δημοκρατία. Βρυξέλλες, 5 Νοεμβρίου 1991.

Labels: 18
17
6